**მოთხოვნა განაცხადების მიღებაზე (RFA)**

**აშშ-ის საერთაშორისო განვითარების სააგენტოს (USAID) ადგილობრივი თვითმმართველობის პროგრამა**

## თემა: გამჭვირვალობისა და ანგარიშვალდებულების გაძლიერება ადგილობრივ თვითმმართველობებში

**შესაძლებლობის ნომერი: USAID-ის ადგილობრივი თვითმმართველობის პროგრამა-RFA-019**

**ეტაპი 1: კონცეფციის დოკუმენტები**

**გამოქვეყნების თარიღი:**  **8 აგვისტო, 2024**

**კითხვები:** კითხვები უნდა გაიგზავნოს შემდეგ მისამართზე:[GeorgiaLGP.Opportunities@tetratech.com](mailto:GeorgiaLGP.Opportunities@tetratech.com) **2024 წლის 25 სექტემბერი.** მიღებულ კითხვებზე პასუხები გამოქვეყნდება.

**დასრულების თარიღი: 7 ოქტომბერი, 2024**

**განაცხადების გაგზავნა:** ელ. ფოსტით შემდეგ მისამართზე: [GeorgiaLGP.Opportunities@tetratech.com](mailto:GeorgiaLGP.Opportunities@tetratech.com)

ძვირფასო განმცხადებლებო,

Tetra Tech-ს, რომელიც არის აშშ-ის საერთაშორისო განვითარების სააგენტოს (USAID) ადგილობრივი თვითმმართველობის პროგრამის განმახორციელებელი პარტნიორი, 1961 წლის საგარეო დახმარების (შესწორებული) აქტის შესაბამისად და USAID-ის #72011422C00001 კონტრაქტის საფუძველზე, აქვს გრანტების გაცემის უფლებამოსილება თავისი პროგრამით გათვალისწინებული ამოცანების შესასრულებლად. განმცხადებლები, საგრანტო ხელშეკრულების მოპოვების შემთხვევაში, განახორციელებენ აქტივობებს, რომლებიც ხელს შეუწყობს USAID-ის ადგილობრივი თვითმმართველობის პროგრამის მთავარი მიზნის შესრულებას, რაც გულისხმობს მიზნობრივი ადგილობრივი თვითმმართველობების ეფექტიანობის, ანგარიშვალდებულებისა და მოქალაქეებზე პასუხისმგებლობის გაძლიერებას საქართველოში.

აღნიშნული მოთხოვნის შესაბამისად, USAID-ის ადგილობრივი თვითმმართველობის პროგრამა ითვალისწინებს ექვსი გრანტის გამოყოფას. თითოეული გრანტი გაიცემა **40,000-65,000 ლარის** მოცულობის ფარგლებში, მინიმუმ 6 თვის და არა უმეტეს 14 თვის ვადით.

განაცხადების მიღებაზე მოთხოვნის პროცესი ჩატარდება რამდენიმე ეტაპად:

**ეტაპი 1: კონცეფციის დოკუმენტები** - კონცეფციის დოკუმენტებს მიიღებს და განიხილავს USAID-ის ადგილობრივი თვითმმართველობის პროგრამა ზემოთ აღნიშნული ვადის დასრულებისთანავე, მე-5 ნაწილის (კონცეფციის დოკუმენტები) შესაბამისად. იმ შემთხვევაში, თუ ჩაითვლება, რომ განაცხადი პასუხობს მოთხოვნებს და წარმოჩენილია კავშირი USAID-ის ადგილობრივი თვითმმართველობის პროგრამის მიზნებთან, განმცხადებელმა უნდა წარმოადგინოს სრული განაცხადი. წარუმატებელ განმცხადებლებს ეცნობებათ, რომ მათი განაცხადი ვერ გადავიდა მე-2 ეტაპზე.

**ეტაპი 2: სრული განაცხადი** - მე-2 ეტაპზე გადასულმა განმცხადებლებმა უნდა წარმოადგინონ სრული განაცხადი (მიწოდებული ფორმატის შესაბამისად), რომელსაც მიიღებს და შეაფასებს USAID-ის ადგილობრივი თვითმმართველობის პროგრამის განხილვისა და შეფასების კომიტეტი. დამატებითი მითითებები, შეფასების კრიტერიუმები და ვადები ეცნობებათ მე-2 ეტაპზე გადასვლის თაობაზე შეტყობინებასთან ერთად. წარუმატებელ განმცხადებლებს ეცნობებათ, რომ მათი განაცხადი ვერ გადავიდა მე-3 ეტაპზე.

**ეტაპი 3: გრანტის წინასწარ გაცემა** - ეს არის საბოლოო ეტაპი გრანტის გაცემამდე და განხორციელების დაწყებამდე. აღნიშნულ ეტაპზე USAID-ის ადგილობრივი თვითმმართველობის პროგრამა განმცხადებელთან ერთად მუშაობს, რათა სრულყოს შემოთავაზებული პროექტი და ბიუჯეტი და გაითვალისწინოს USAID-ის ადგილობრივი თვითმმართველობის პროგრამის სპეციფიკური მოთხოვნები, მათ შორის, და არა მხოლოდ: საუკეთესო პრაქტიკა, გენდერული საკითხები, USAID-ის ადგილობრივი თვითმმართველობის პროგრამის შესრულების ინდიკატორებთან ბმა და ძირითადი შედეგების განსაზღვრა. გარდა ამისა, USAID-ის ადგილობრივი თვითმმართველობის პროგრამა ჩაატარებს შემოთავაზებული ბიუჯეტის ხარჯების ანალიზს, რათა დარწმუნდეს, რომ ყველა ხარჯი მისაღებია USAID-ის ხარჯების პრინციპების შესაბამისად, და შეაფასებს რისკებს, რათა დადგინდეს გრანტის მიმღების შესაძლებლობები USAID-ის მოთხოვნების შესასრულებლად. გრანტების გაცემამდე ყველა მათგანი უნდა დამტკიცდეს Tetra Tech-ისა და USAID-ის მიერ.

USAID-ის ადგილობრივი თვითმმართველობის პროგრამა იტოვებს უფლებას, წარმოდგენილი განაცხადებიდან დააფინანსოს რომელიმე ან არცერთი მათგანი. ამასთანავე, დაფინანსების ამ შესაძლებლობის შესაბამისად, ნებისმიერი გრანტი დამოკიდებულია თანხების ხელმისაწვდომობაზე. ამ პროგრამის მიზნებისთვის, განაცხადების მიღებაზე მოთხოვნა (RFA) გამოცხადებულია. იგი მოიცავს წინასიტყვაობასა და მომდევნო თავებს (ნაწილებს). გთხოვთ, კონცეფციის დოკუმენტის გაგზავნამდე სრულად წაიკითხოთ მოთხოვნა განაცხადების მიღებაზე, რათა დარწმუნდეთ, რომ თქვენი ორგანიზაცია შეესაბამება დაშვებადობის კრიტერიუმებს, ხოლო თქვენი განაცხადი აკმაყოფილებს ყველა მოთხოვნას.

ნაწილი 1: ტექნიკური დავალება

ნაწილი 2. ინფორმაცია გრანტის გაცემის შესახებ

ნაწილი 3: ინფორმაცია დაშვებადობის კრიტერიუმების შესახებ

ნაწილი 4: ინფორმაცია განაცხადის წარდგენის შესახებ

ნაწილი 5: ინფორმაცია განაცხადის განხილვის შესახებ

ნაწილი 6: განაცხადის წარდგენის პროცესი

დანართი A: კონცეფციის დოკუმენტის ფორმატი

დანართი B: გრანტის წინასწარ გაცემის წესი და პირობები

წინასწარ გიხდით მადლობას დაინტერესებისათვის.

პატივისცემით,

**კევინ მაკლოკლინი**

პროექტის ხელმძღვანელი

USAID-ის ადგილობრივი თვითმმართველობის პროგრამანაწილი 1. ტექნიკური დავალება

1. **გრანტის ამოცანები**

საგრანტო პროგრამის მიზანია ადგილობრივი თვითმმართველობების გამჭვირვალობისა და ანგარიშვალდებულების გაძლიერება. ამ ინიციატივის მეშვეობით USAID-ის ადგილობრივი თვითმმართველობის პროგრამა ხელს შეუწყობს სამოქალაქო საზოგადოების აქტორების[[1]](#footnote-1) გაძლიერებას, რათა აქტიურად აწარმოონ ადგილობრივი მმართველობის პროცესების სხვადასხვა ასპექტის მონიტორინგი და წარმოადგინონ რეკომენდაციები მათ გასაუმჯობესებლად.

საგრანტო პროგრამის კონკრეტული ამოცანები პრიორიტეტულად უნდა მიიჩნევდეს ერთ ან რამდენიმე აქტივობას, რომლებიც მოცემულია ქვემოთ:

* ადგილობრივი თვითმმართველობის საბიუჯეტო პროცესის მონიტორინგი, დაწყებული მისი მომზადებით და დამთავრებული მოქალაქეებისთვის ბიუჯეტის შესრულების ანგარიშის წარდგენით. ეს ითვალისწინებს *„[საბიუჯეტო პროცესში მოქალაქეთა ჩართულობის](https://drive.google.com/drive/folders/1ZUKnrz1i6z5akNgGErep9C8PbRudUCLX?usp=sharing)“* სახელმძღვანელოს გამოყენებას მონიტორინგის შედეგების, რეკომენდაციებისა და გაუმჯობესების მოთხოვნის უზრუნველსაყოფად.
* მონაწილეობითი ბიუჯეტირების განხორციელების მონიტორინგი *„ადგილობრივ დონეზე მონაწილეობითი ბიუჯეტირების მონიტორინგის“* სახელმძღვანელოს გამოყენებით, რაც მიზნად ისახავს მონაწილეობითი ბიუჯეტირების ინიციატივების ეფექტიანობის შეფასებას, რეკომენდაციების შემუშავებასა და გაუმჯობესების მოთხოვნას.
* მიზნობრივ მუნიციპალიტეტებში სახელმწიფო სოფლის მხარდაჭერის პროგრამის განხორციელების მონიტორინგი [*„სოფლის მხარდაჭერის სახელმწიფო პროგრამის მონაწილეობითი მონიტორინგის*](https://drive.google.com/file/d/1p7DoHZ17EmtIw-zUxmXx83ngGDRcSvZi/view?usp=sharing)*“* სახელმძღვანელოს გამოყენებით, რაც გულისხმობს სოფლის თემებში პროგრამის განხორციელების შეფასებას, უკუკავშირის მიწოდებას, რეკომენდაციების შემუშავებასა და გაუმჯობესების მოთხოვნას.
* ადგილობრივი საბიუჯეტო ხარჯების მონიტორინგი და მოქალაქეებისათვის განახლებული ინფორმაციის მიწოდება იმ საკითხების შესახებ, რომლებიც გამოვლენილია *„[მუნიციპალური საქმიანობისა და სერვისების მიმართ მოქალაქეთა დამოკიდებულელების](https://drive.google.com/drive/folders/1zMqDVXEc0xmLHpayESb8dDdPiW34q81Y?usp=sharing)“* კვლევით. ეს გულისხმობს მოქალაქეთა ინფორმირებას საბიუჯეტო სახსრებისა და ხარჯების შესახებ მათი ინტერესის სფეროებში და მოითხოვს მოქალაქეებზე ორიენტირებული სერვისების მიწოდებას.
* მუნიციპალური სტრატეგიების, მუნიციპალური სსიპ-ებისა და ა(ა)იპ-ების, მუნიციპალიტეტის სერვისებისა და პროგრამების მონიტორინგის ჩატარება წინასწარ განსაზღვრულ მიზნებსა და ამოცანებთან შესაბამისობის უზრუნველსაყოფად. ეს ხელს შეუწყობს ადგილობრივი მმართველობის ინიციატივების ეფექტიანობის შეფასებას, რეკომენდაციების შემუშავებასა და გაუმჯობესებას მოთხოვნას.

სასურველია, განმცხადებლებმა წარმოადგინონ სხვადასხვა სახის აქტივობები ამოცანების მისაღწევად და მაქსიმალური შედეგის უზრუნველსაყოფად, როგორიცაა საინფორმაციო საზოგადოებრივი კამპანიები, რათა დაეხმარონ მოსახლეობას მონიტორინგის შედეგების გააზრებაში და მოიპოვონ საზოგადოებრივი მხარდაჭერა პრობლემების გადასაჭრელად. ასევე სასურველია და განმცხადებელთა მიმართ არსებობს იმის მოლოდინი, რომ ისინი გამოიყენებენ მოქალაქეთა ჩართულობის არსებულ ან ინოვაციურ მექანიზმებს, რათა მონიტორნგის შედეგები და რეკომენდაციები გააცნონ მოსახლეობას, რაც ხელს შეუწყობს გაუმჯობესების ადვოკატირებას. მრავალფეროვანი ინოვაციური და არსებული მექანიზმები შეგიძლიათ იხილოთ სახელმძღვანელოში [*„სამოქალაქო ჩართულობის შესახებ საამოქალაქო საზოგადოების ორგანიზაციებისათვის“.*](https://chaertemartvashi.ge/files/Guidbook-CSA.pdf)

**გთხოვთ, გაითვალისწინოთ, რომ გრანტის მიმღებს მოეთხოვება თანამშრომლობა და/ან კოორდინაცია USAID-ის ადგილობრივი თვითმმართველობის პროგრამის სხვა განმახორციელებელ პარტნიორ(ებ)თან, მათ შორის, გრანტის მიმღებ(ებ)თან, ქვეკონტრაქტორ(ებ)სა და ექსპერტ(ებ)თან, რომლებიც მსგავს აქტივობებს ახორციელებენ ისევე, როგორც USAID/საქართველოს შესაბამის პროგრამებთან, როგორიცაა: სამოქალაქო საზოგადოების ჩართულობის პროგრამა, მედია პროგრამა,** **პროგრამა „ერთიანობა მრავალფეროვნებაშია“, სამოქალაქო განათლების პროგრამა და** **ძლიერი სოფლის პროგრამა[[2]](#footnote-2).** USAID-ის ადგილობრივი თვითმმართველობის პროგრამა ხელს შეუწყობს კოორდინაციას განმახორციელებელ პარტნიორებსა და USAID/საქართველოს შესაბამის პროგრამებს შორის.

**2.0 წინაისტორია**

საქართველოში ამჟამად არსებული დეცენტრალიზებული მმართველობის სისტემა განიცდის გამჭვირვალობისა[[3]](#footnote-3) და ანგარიშვალდებულების[[4]](#footnote-4) ნაკლებობას, რაც ხელს უშლის საზოგადოებისთვის სერვისების ეფექტიანად მიწოდებას[[5]](#footnote-5). სხვადასხვა ჯგუფების წარმომადგენლების აქტიური და ფართო მონაწილეობის გარეშე მმართველობის სისტემის მნიშვნელოვანი გაუმჯობესება რთულად მისაღწევია. კრიტიკულად მნიშვნელოვანია, გაძლიერდეს არსებული მექანიზმები, რათა სამოქალაქო საზოგადოების აქტორებმა შეძლონ სამთავრობო პროგრამებისა და სერვისების მონიტორინგი და შეფასება, შეიმუშავონ რეკომენდაციები მათ გასაუმჯობესებლად და უზრუნველყონ ადგილობრივი თვითმმართველობების ორგანოების ანგარიშვალდებულება.

კონკრეტული სფეროები, რომლებიც ყურადღებას საჭიროებს:

**საბიუჯეტო პროცესის მონიტორინგი:** სახეზეა ადგილობრივი თვითმმართველობის საბიუჯეტო პროცესზე ზედამხედველობისა და გამჭვირვალობის ნაკლებობა, დაწყებული ბიუჯეტის მომზადებით და დამთავრებული მოქალაქეებისათვის ბიუჯეტის შესრულების შესახებ ანგარიშის წარდგენით. სათანადო მონიტორინგის გარეშე მოქალაქეებს არ შეუძლიათ შეაფასონ ფულადი სახსრების განაწილება და გამოყენება, რაც შესაძლოა იწვევდეს რესურსების ბოროტად გამოყენებას ან არასწორ განაწილებას.

**მონაწილეობითი ბიუჯეტირების პროცესის განხორციელების მონიტორინგი:** მიუხედავად იმისა, რომ რამდენიმე მუნიციპალიტეტში დაინერგა მონაწილეობითი ბიუჯეტირების ინიციატივები, საჭიროა მათი ეფექტიანობის შეფასება და პროცესში მოქალაქეთა ჩართულობის გაზრდა. მონიტორინგი აუცილებელია იმის უზრუნველსაყოფად, რომ მონაწილეობითი ბიუჯეტირება რეალურად ასახვადეს საზოგადოების საჭიროებებსა და პრიორიტეტებს, ხელს უწყობდეს კუთვნილებისა და ანგარიშვალდებულების განცდის ამაღლებას მოქალაქეებისა და ადგილობრივი ხელისუფლების მხრიდან.

**სოფლის მხარდაჭერის სახელმწიფო პროგრამის განხორციელების მონიტორინგი:** მიზნობრივ მუნიციპალიტეტებში სოფლის მხარდაჭერის სახელმწიფო პროგრამის განხორციელება მოითხოვს უფრო დეტალურ შეფასებას სოფლის თემებზე მისი გავლენის შესაფასებლად. მონიტორინგი დაეხმარება გაუმჯობესების სფეროების იდენტიფიცირებას და უზრუნველყოფს პროგრამის ეფექტიან რეაგირებას ბენეფიციართა საჭიროებებზე.

**ადგილობრივი საბიუჯეტო ხარჯების მონიტორინგი:** ადგილობრივი საბიუჯეტო ხარჯების გამჭვირვალობა კრიტიკული მნიშვნელობის საკითხია მოქალაქეებსა და ადგილობრივ ხელისუფლებას შორის ნდობის ჩამოყალიბებისათვის. ხარჯების მონიტორინგი და მოქალაქეებისთვის საბიუჯეტო სახსრებისა და ხარჯების შესახებ განახლებული ინფორმაციის მიწოდება ხელს შეუწყობს ანგარიშვალდებულებისა და პასუხისმგებლიანობის უზრუნველყოფას სერვისების მიწოდებაში.

**მუნიციპალური სტრატეგიებისა და პროგრამების თანხვედრა:** საჭიროა შეფასდეს მუნიციპალური სტრატეგიების, მუნიციპალური სსიპ-ებისა და ა(ა)იპ-ების, სერვისებისა და პროგრამების შესაბამისობა წინასწარ განსაზღვრულ მიზნებსა და ამოცანებთან. მონიტორინგი ხელს შეუწყობს ხარვეზებისა და ნაკლოვანებების იდენტიფიცირებას, რაც საშუალებას მისცემს ადგილობრივი ხელისუფლების ორგანოებს, ცვლილელები შეიტანონ თავიანთ ინიციატივებში თემის საჭიროებების უკეთესად დაკმაყოფილების მიზნით.

**ინფრასტრუქტურის განვითარების მონიტორინგი:** მნიშვნელოვანია ინფრასტრუქტურის (როგორიცაა: გზები, ხიდები, წყალმომარაგების სისტემები და საზოგადოებრივი შენობები) განვითარებისა და მათი მოვლა-პატრონობის მონიტორინგი, რათა თემებს ხელი მიუწვდებოდეთ უსაფრთხო და საიმედო ინფრასტრუქტურაზე. ეს მოიცავს ინფრასტრუქტურული პროექტების ხარისხის შეფასებას, უსაფრთხოების სტანდარტების დაცვასა და დროულ მოვლას მწყობრიდან გამოსვლის თავიდან ასაცილებლად.

USAID-ის ადგილობრივი თვითმმართველობის პროგრამის კვლევაში *„[მოქალაქეთა დამოკიდებულებები მუნიციპალური საქმიანობისა და სერვისების მიმართ](https://drive.google.com/drive/folders/1zMqDVXEc0xmLHpayESb8dDdPiW34q81Y?usp=sharing)“* ხაზგასმულია მუნიციპალური სტრატეგიების, ორგანიზაციების, სერვისებისა და პროგრამების მონიტორინგის მნიშვნელობა. მოქალაქეთა აღქმისა და გამოცდილების გააზრებით ადგილობრივ ხელისუფლებას შეუძლია უკეთესად მოაგვაროს პრობლემები და გააუმჯობესოს სერვისების მიწოდება, რითაც გააძლიერებს ნდობასა და ანგარიშვალდებულებას მმართველობის პროცესში.

მონიტორინგი და შეფასება საშუალებას მისცემს სამოქალაქო საზოგადოების აქტორებსა და მოქალაქეებს, რეაგირება მოახდინონ წამოჭრილ პრობლემებზე და მხარი დაუჭირონ გაუმჯობესებას სხვადასხვა სექტორში, რაც გავლენას მოახდენს საზოგადოების კეთილდღეობაზე.

**3.0 ინფორმაცია პროგრამის შესახებ**

USAID-ის ადგილობრივი თვითმმართველობის პროგრამა არის ხუთწლიანი ინიციატივა, რომელიც მიზნად ისახავს საქართველოს დეცენტრალიზაციისა და საჯარო მმართველობის რეფორმის მხარდაჭერას და მიზნობრივი ადგილობრივი თვითმმართველობების ეფექტიანობის, ანგარიშვალდებულებისა და მოქალაქეთა მიმართ პასუხისმგებლიანობის გაძლიერებას საქართველოში. პროგრამა სპეციალურად შემუშავდა ადგილობრივი თვითმმართველობის ეკოსისტემაში ანგარიშვალდებულების გაძლიერების, ქვეეროვნულ დონეზე ინკლუზიური და მომხმარებლის საჭიროებებზე მორგებული საჯარო სერვისების მიწოდების გაუმჯობესების და დეცენტრალიზაციისა და საჯარო მმართველობის რეფორმის განხორციელების მართვაში ცენტრალური ინსტიტუტების მხარდაჭერის მიზნით.

პროგრამას აქვს შემდეგი ოთხი ამოცანა:

1. ადგილობრივ დონეზე საჯარო მმართველობისა და ანგარიშვალდებულების სისტემების გაუმჯობესება.
2. ადგილობრივი შესაძლებლობების გაძლიერება ინკლუზიური, ხელმისაწვდომი და მოქალაქეების საჭიროებებზე მორგებული საჯარო სერვისების მიწოდების მიზნით, ეროვნული სტანდარტების შესაბამისად.
3. თემების, მათ შორის, სამოქალაქო საზოგადოების ორგანიზაციების, ბიზნესის, ახალგაზრდებისა და სხვა პირების ჩართულობა და გაძლიერება, რათა უზრუნველყოფილი იქნეს ადგილობრივი ხელისუფლების ანგარიშვალდებულება.
4. დეცენტრალიზაციის მიზნით ეროვნული ვალდებულებების, საკანონმდებლო ჩარჩოს, ინსტიტუციური შესაძლებლობებისა და პარტნიორობის გაძლიერება.

USAID-ის ადგილობრივი თვითმმართველობის პროგრამა დაეხმარება, სულ მცირე, 22 მუნიციპალიტეტს და ჩართავს სხვა მუნიციპალიტეტებს სასწავლო, გაცვლით და გაცნობით აქტივობებში. პროგრამა წაახალისებს დიალოგსა და პარტნიორობას ადგილობრივ ხელისუფლებას, მოქალაქეებსა და კერძო სექტორს შორის, რათა უზრუნველყოფილი იქნეს კერძო სექტორის მხარდაჭერა საჯარო სერვისების გაუმჯობესებისა და ადგილობრივი შემოსავლების გაზრდის მიზნით, მათ შორის, საჯარო-კერძო პარტნიორობის (PPPs) და მუნიციპალიტეტშორისი თანამშრომლობის მეშვეობით. USAID-ის ადგილობრივი თვითმმართველობის პროგრამა ასევე გამოიყენებს დიფერენცირებულ მიდგომას საქართველოში ნაკლებად წარმოდგენილი ჯგუფების საჭიროებებზე რეაგირებისათვის იმის უზრუნველსაყოფად, რომ მათი პრობლემები, პრიორიტეტები და გამოცდილება გახდეს პროგრამის დიზაინის, განხორციელების, მონიტორინგისა და შეფასების შემადგენელი განზომილება. გენდერული თანასწორობისა და სოციალური ინკლუზიის პრინციპების ინტეგრაცია განხორციელდება პროგრამის ციკლის ყველა ეტაპზე.

ამ ტექნიკური დავალებით გათვალისწინებული სამომავლო საგრანტო აქტივობა ხელს შეუწყობს USAID-ის ადგილობრივი თვითმმართველობის პროგრამის მე-3 ამოცანის შესრულებას და მიზნად ისახავს ადგილობრივი თვითმმართველობის არსებული პროგრამების/სერვისების მიწოდების მონიტორინგს და/ან მოქალაქეთა მიერ მოთხოვნილი ახალი სერვისების ადვოკატირებას (3.2.2.).

**4.0 მოსალოდნელი შედეგები**

აღნიშნული აქტივობის ფარგლებში გრანტი ორიენტირებული უნდა იყოს რამდენიმე შემდეგი შედეგის მიღწევაზე; თუმცა განმცხადებლებს, შეძლებლისდაგვარად, შეუძლიათ დამატებითი შედეგების მიღწევის შემოთავაზებაც:

**ადგილობრივი თვითმმართველობის საბიუჯეტო პროცესის მონიტორინგი:**

* საბიუჯეტო პროცესის გაზრდილი გამჭვირვალობა და ანგარიშვალდებულება.
* ბიუჯეტის მომზადებისა და შესრულების პროცესში გაუმჯობესების სფეროების იდენტიფიცირება.
* ადგილობრივი თვითმმართველობებისათვის მიწოდებული რეკომენდაციები საბიუჯეტო გადაწყვეტილებებში მოქალაქეთა ჩართულობის გაძლიერების მიზნით.
* საბიუჯეტო პროცესების გაუმჯობესების მოთხოვნა მონიტორინგის შედეგებსა და რეკომენდაციებზე დაყრდნობით.

**მონაწილეობითი ბიუჯეტირების პროცესის შესრულების მონიტორინგი:**

* მონაწილეობითი ბიუჯეტირების ინიციატივების ეფექტიანობის შეფასება.
* რეკომენდაციები მონაწილეობითი ბიუჯეტირების პროცესების გასაძლიერებლად.
* მოქალაქეთა ცნობიერებისა და ჩართულობის ამაღლება მონაწილეობით ბიუჯეტირებაში.
* მონაწილეობითი ბიუჯეტირების პრაქტიკის გაუმჯობესების მოთხოვნა მონიტორინგის დასკვნებსა და რეკომენდაციებზე დაყრდნობით.

**სოფლის მხარდაჭერის სახელმწიფო პროგრამის განხორციელების მონიტორინგი:**

* პროგრამის გავლენის შეფასება სოფლის თემებზე.
* უკუკავშირი პროგრამის განმახორციელებლებთან პროგრამის ეფექტიანობასა და თემის საჭიროებებზე.
* რეკომენდაციები პროგრამის განხორციელების გაუმჯობესებისა და თემის პრობლემების გადაჭრის თაობაზე.
* სოფლის მხარდაჭერის სახელმწიფო პროგრამის გაუმჯობესების მოთხოვნა მონიტორინგის შედეგებისა და სოფლის თემებიდან მიღებული უკუკავშირის საფუძველზე.

**ადგილობრივი საბიუჯეტო ხარჯების მონიტორინგი:**

* მოქალაქეებისთვის საბიუჯეტო სახსრებისა და ხარჯების შესახებ ინფორმაციის მიწოდება რეგულარულად.
* ადგილობრივ დონეზე საბიუჯეტო გადაწყვეტილებებისა და ხარჯვის პრიორიტეტების შესახებ მოქალაქეთა ინფორმირებულობის გაზრდა.
* იმ სფეროების იდენტიფიცირება, რომელთა საბიუჯეტო ხარჯები შეიძლება არ ემთხვეოდეს მოქალაქეთა პრიორიტეტებს.
* მოთხოვნა გამჭვირვალე და მოქალაქეებზე ორიენტირებული სერვისების მიწოდებაზე, მონიტორინგის შედეგად მიღებული განახლებული ინფორმაციისა და მოქალაქეთა უკუკავშირის საფუძველზე.

**მუნიციპალური სტრატეგიების, ორგანიზაციების, სერვისებისა და პროგრამების მონიტორინგი:**

* მუნიციპალური სტრატეგიებისა და პროგრამების ეფექტიანობის შეფასება.
* იმ სფეროების იდენტიფიცირება, რომლებშიც მუნიციპალური სერვისები შესაძლოა არ აკმაყოფილებდეს თემის საჭიროებებს.
* რეკომენდაციები მუნიციპალური ინიციატივების თემის მიზნებსა და ამოცანებთან თანხვედრის გასაუმჯობესებლად.
* მუნიციპალური სერვისებისა და პროგრამების გაუმჯობესების მოთხოვნა მონიტორინგის დასკვნებსა და რეკომენდაციებზე დაყრდნობით.

**5.0.** **ურთიერთგადამკვეთი საკითხები**

განაცხადების მომზადების პროცესში განმცხადებლებმა უნდა გაითვალისწინონ და განიხილონ შემდეგი ურთიერთგადამკვეთი საკითხები.

**5.1.** **გენდერთან, ახალგაზრდებსა და** **სოციალურ ინკლუზიასთან დაკავშირებული საკითხები**

გენდერული თანასწორობა და სოციალური ინკლუზია (GESI) არის კონცეფცია, რომელიც აღიარებს ძალთა არათანაბარ ბალანსსა და უთანასწორობას, რასაც განიცდიან ინდივიდები მათი სოციალური იდენტობის, მათ შორის, გენდერის, ადგილსამყოფელის, (შეზღუდული) შესაძლებლობების, ქონებრივი მდგომარეობის, განათლების, ასაკის, კასტის/ეთნიკური წარმომავლობის, რელიგიისა და სექსუალობის გამო. გენდერული თანასწორობა და სოციალური ჩართულობა ერთმანეთისაგან განსხვავდება, თუმცა ურთიერთკავშირშია. გენდერული თანასწორობა იყენებს გენდერს, როგორც ამოსავალ წერტილს, იმის გასაგებად, თუ რამდენად არიან ქალები და გოგონები მარგინალიზებული. სოციალური ინკლუზია აღიარებს, რომ არსებობენ ჯგუფები, რომლებიც, გენდერის მიუხედავად, განიცდიან მარგინალიზაციას და მოწყვლადობას მათი ურთიერთგადამკვეთი იდენტობის გამო.

გენდერული თანასწორობა და სოციალური ინკლუზია არის პროცესი, რომელიც უზრუნველყოფს სიღარიბისა და სოციალური გარიყულობის რისკის ქვეშ მყოფი პირების აღიარებას, შესაძლებლობებსა და რესურსებს, რომლებიც მათ სჭირდებათ ეკონომიკურ, სოციალურ და კულტურულ ცხოვრებაში სრულფასოვანი მონაწილეობისათვის და ცხოვრების ისეთი დონისა და კეთილდღეობისათვის, როგორიც ნორმალურად მიიჩნევა იმ საზოგადოებაში, რომელშიც ისინი ცხოვრობენ. ეს უზრუნველყოფს უფრო მეტ მონაწილეობას იმ გადაწყვეტილებების მიღების პროცესში, რომლებიც ეხებათ ან გავლენას ახდენს მათზე, და აძლევს თანაბარ წვდომას რესურსებზე, შესაძლებლობებსა და სერვისებზე, რომლებიც საჭიროა მათი ფუნდამენტური უფლებებით სარგებლობისთვის.

USAID-ის ადგილობრივი თვითმმართველობის პროგრამისთვის მოწყვლადი/ნაკლებად წარმოდგენილი ჯგუფები მოიაზრებს შემდეგ კატეგორიებს:

* ქალები და გოგონები;
* ახალგაზრდები, განსაკუთრებით ისინი, ვინც არ არიან დასაქმებული ან არ სწავლობენ და არ ეუფლებიან პროფესიას (ფორმალური თუ არაფორმალური განათლება);
* ეთნიკური/ეროვნული/რელიგიური უმცირესობები;
* იძულებით გადაადგილებული პირები (დევნილები);
* შეზღუდული შესაძლებლობის მქონე პირები;
* ლესბოსელი, გეი, ბისექსუალი, ტრანსგენდერი, ქვიარი და ინტერსექსუალი (ლგბტქი+);
* ხანდაზმულები.

გენდერულ თანასწორობასა და სოციალურ ინკლუზიაზე, მათ შორის, ახალგაზრდების ჩართულობაზე ორიენტირის გათვალისწინებით, რაც ასახულია USAID-ის ადგილობრივი თვითმმართველობის პროგრამის დიზაინსა და დაგეგმილ აქტივობებში, გრანტის მიმღებმა სრულ განაცხადში უნდა გაითვალისწინოს შემდეგი საკითხები:

* ადგილობრივ მმართველობასა და მოქალაქეთა ჩართულობასთან დაკავშირებულ ღონისძიებებში ქალებისა და სხვა მოწყვლადი ჯგუფების საერთო მონაწილეობის გაზრდა;
* პროექტის განხორციელებაში ქალებისა და სხვა მოწყვლადი ჯგუფების მონაწილეობის გაზრდა;
* ქალებსა და სხვა მოწყვლად ჯგუფებზე პროგრამით გათვალისწინებული აქტივობების გავლენის გაზომვა;
* საჯარო მოხელე და ბიზნეს სექტორის წარმომადგენელი ქალებისა და ქალთა თემების ლიდერების აქტიური წახალისება, მონაწილეობა მიიღონ შესაძლებლობების განვითარების ინტერვენციებში/საჯარო განხილვებსა და კონსულტაციებში;
* მოწყვლადი ჯგუფების ინტეგრირება მის მიერ შემოთავაზებულ ყველა აქტივობაში, პროექტის ციკლის მიმდინარეობისას და ანგარიშგების დროს;
* ყველა აქტივობის ანალიზი გენდერული თანასწორობისა და სოციალური ინკლუზიის კუთხით, რათა განიხილონ, თუ რა გავლენას მოახდენს ქალებზე, ახალგაზრდებსა და სხვა ყველაზე დაუცველ ან გარიყულ ჯგუფებზე, და როგორ მოქმედებს გენდერულ თანასწორობასა და სოციალურ ინკლუზიასთან დაკავშირებული მოქმედი ნორმები, დამოკიდებულებები და ქცევა პროექტით გათვალისწინებულ შედეგებზე.
* ყველა მონაცემის, ამოცანისა და ინდიკატორის ჩაშლა სქესის, ეთნიკური წარმომავლობის, ასაკის, შეზღუდული შესაძლებლობის სტატუსის მიხედვით, ქალებისა და მარგინალიზებული ჯგუფების სათანადო პოზიციონირების უზრუნველსაყოფად.

**5.2. მონიტორინგი და შეფასება**

USAID-ის ადგილობრივი თვითმმართველობის პროგრამა გრანტის მიმღებთან ერთად შეიმუშავებს მონიტორინგისა და შეფასების გეგმას, რომელიც ხელს შეუწყობს პროგრამის ინდიკატორებს. გრანტი უნდა ითვალისწინებდეს პროგრამის ***რამდენიმე შემდეგ*** ინდიკატორს:

* ადგილობრივი თვითმმართველობის პროგრამის მხარდაჭერით ჩატარებულ შესაძლებლობების განვითარების ღონისძიებებში მონაწილეთა რაოდენობა;
* აშშ-ის მთავრობის დახმარებით მხარდაჭერილი საჯარო რესურსების გამოყენებაზე გარე ზედამხედველობის მექანიზმების რაოდენობა;
* პოლიტიკის და/ან ინიციატივების რაოდენობა, მათ შორის, საბიუჯეტო პროცესი, რომლებიც შემუშავებულია, გაუმჯობესებული ან განხორციელებულია ადგილობრივი ხელისუფლების მიერ გენდერულად მგრძნობიარე მიდგომების გამოყენებით და ადგილობრივი თვითმმართველობის პროგრამის მნიშვნელოვანი ტექნიკური მხარდაჭერით.
* ადგილობრივი თვითმმართველობის პოლიტიკისა და ცვლილებების რაოდენობა, რომლებიც ინიცირებული ან განხორციელებულია ადგილობრივი გენდერული თანასწორობის საბჭოების ჩართულობით.
* აშშ-ის მთავრობის მიერ მხარდაჭერილი იმ ადგილობრივი თვითმმართველობების პროცენტული მაჩვენებელი, რომლებიც აქტიურად მუშაობენ უმცირესობათა თემების ჩართულობაზე;
* ადგილობრივი თვითმმართველობის პროგრამის მხარდაჭერით თითოეული მიზნობრივი ადგილობრივი თემის მიერ განხორციელებული ან დანერგილი სერვისების რაოდენობა, რომლებიც უზრუნველყოფს თანაბარ ხელმისაწვდომობას ყველა მოქალაქისათვის;
* ადგილობრივი თემების იმ ინიციატივების რაოდენობა, რომლებიც ემსახურება მიზნობრივი ადგილობრივი თვითმმართველობების ანგარიშვალდებულებისა და მათ მიერ საჯარო სერვისების მიწოდების გაუმჯობესებას;
* ადგილობრივი თვითმმართველობის პროგრამით მომზადებული სამოქალაქო საზოგადოების აქტორების რაოდენობა;
* მიზნობრივი ადგილობრივი ხელისუფლების ორგანოების მიერ შემუშავებული, ხელშეწყობილი ან განხორციელებული პოლიტიკის ან ცვლილებების რაოდენობა (მაგ: მონაწილეობითი ბიუჯეტირება, კეთილსინდისიერების სტრატეგიები, კორუფციის რისკის შეფასება და ა.შ.), რომლებიც მიზნად ისახავს, გაზარდოს ანგარიშვალდებულება და მოქალაქეთა ჩართულობა ადგილობრივი თვითმმართველობის პროგრამის მნიშვნელოვანი ტექნიკური მხარდაჭერით;
* ადგილობრივი თვითმმართველობების თანამშრომელთა რაოდენობა, რომლებიც მონაწილეობენ USAID-ის ადგილობრივი თვითმმართველობის პროგრამის მხარდაჭერით გამართულ ღონისძიებებში.

ინდიკატორები დეტალურად აღწერილია **G დანართში: კონტრიბუცია USAID-ის ადგილობრივი თვითმმართველობის პროგრამის ინდიკატორებში**

**5.3. პროექტის ხილვადობა**

გრანტის მიმღები განახორციელებს ხილვადობისა და კომუნიკაციის აქტივობებს [*“დეცენტრალიზაციისა და კარგი მმართველობის ერთიანი საკომუნიკაციო სტრატეგიის”*](https://drive.google.com/drive/folders/1Y6zmBKfpUMuYCoukK3PQfEoIYoF5h_IA?usp=sharing) შესაბამისად. ამგვარი სტრატეგიული მიდგომა აძლიერებს საგრანტო საქმიანობის ხილვადობას და თანხვედრაშია უფრო ფართო საკომუნიკაციო სტრატეგიის განხორციელებასთან.

**6.0. ბენეფიციარები და** **გეოგრაფიული არეალი**

USAID-ის ადგილობრივი თვითმმართველობის პროგრამის ინტერვენციების პირველადი ბენეფიციარები არიან სამოქალაქო საზოგადოების ორგანიზაციები რუსთავის, ქუთაისის, ბათუმის, შუახევის, ლაგოდეხის, სიღნაღის, ხაშურის, დუშეთის, ფოთის, ზუგდიდის, წალენჯიხის, ადიგენის, ასპინძის მუნიციპალიტეტებიდან.

## ნაწილი 2. ინფორმაცია გრანტის გაცემის შესახებ

### 1. გრანტების რაოდენობა და სავარაუდო მოცულობა

USAID-ის ადგილობრივი თვითმმართველობის პროგრამა ითვალისწინებს დაახლოებით **ექვსი** გრანტის გაცემას განაცხადების მიღების მოთხოვნის საფუძველზე. საგრანტო თანხის ოდენობა, სავარაუდოდ, მერყეობს 40,000 ლარიდან 65,000 ლარამდე თითოეული გრანტისთვის. საბოლოო თანხა განისაზღვრება შერჩეულ განმცხადებელთან მოლაპარაკების საფუძველზე. დასაშვები ხარჯები უნდა შეესაბამებოდეს USAID-ის პოლიტიკასა და პროცედურებს და იყოს გონივრული, გამოყოფადი, დასაბუთებული და გამართლებული შეთავაზებული საგრანტო აქტივობებისა და ბიუჯეტის ფარგლებში.

### 2. განხორციელების პერიოდი

სავარაუდოდ, გრანტის განხორციელება დაიწყება დაახლოებით 2024 წლის ნოემბერში და განხორციელების პერიოდი არ უნდა აღემატებოდეს 14 თვეს.

### 3. გრანტის ტიპი

ფიქსირებული თანხის ოდენობის გრანტი: გრანტის მიმღები და USAID-ის ადგილობრივი თვითმმართველობის პროგრამა წინასწარ განსაზღვრავენ ეტაპებს, როდესაც განხორციელდება ფიქსირებული თანხის გადახდა, რაც მიბმული იქნება აქტივობების წარმატებით დასრულებაზე. აქტივობები და მისაღწევი შედეგები უნდა შეფასდეს თანხობრივად გონივრული სიზუსტით ამ ტიპის გრანტისთვის (მაგ., კონფერენციები, კვლევები, გამოკითხვები, სამუშაო შეხვედრები და ა.შ.).

გრანტის ადმინისტრირება განხორციელდება მოქმედი რეგულაციების შესაბამისად, კერძოდ:

ამერიკული ან არაამერიკული ორგანიზაციებისთვის ფიქსირებული თანხის ოდენობის გრანტის გაცემის შემთხვევაში მოქმედებს: [2 CFR 200](https://www.ecfr.gov/cgi-bin/text-idx?SID=6214841a79953f26c5c230d72d6b70a1&tpl=/ecfrbrowse/Title02/2cfr200_main_02.tpl) (ფედერალური რეგულაციების კოდექსი 2, ნაწილი 200), [2 CFR 700](https://www.govinfo.gov/app/details/CFR-2023-title2-vol1/CFR-2023-title2-vol1-part700/summary), (ფედერალური რეგულაციების კოდექსი 2, ნაწილი 700) და [ADS 303mat, Standard Provisions for Fixed Amount Awards to Nongovernmental Organizations](https://www.usaid.gov/about-us/agency-policy/series-300/references-chapter/303mat) (ავტომატიზირებული დირექტივების სისტემა 303mat, არასამთავრო ორგანიზაციებისათვის ფიქსირებული ოდენობის გრანტის გაცემის სტანდარტული დებულებები).

### 4. ხარჯების გაზიარების მოთხოვნები

წინამდებარე ტექნიკური დავალება არ ითვალისწინებს ხარჯების გაზიარების მოთხოვნას.

### 5. დაფინანსებასთან დაკავშირებული შეზღუდვები

განაცხადების მიღებაზე მოთხოვნის (RFA) შესაბამისად, გაცემულ გრანტებზე ვრცელდება შემდეგი სახის შეზღუდვები:

* გრანტი არ ითვალისწინებს გრანტის გაცემამდე გაწეული ხარჯების ანაზღაურებას. ანაზღაურდება მხოლოდ საგრანტო ხელშეკრულებით განსაზღვრულ პერიოდში წარმოშობილი ვალდებულებები.
* ტექნიკური დავალების შესაბამისად, დღგ-ის გათვალისწინება დაუშვებელია.
* დაუშვებელია „მშენებლობა“, როგორც ამას ითვალისწინებს ADS 303maw: <https://www.usaid.gov/about-us/agency-policy/series-300/references-chapter/303maw>.
* დაუშვებელია მოგება ან საკომისიო[[6]](#footnote-6).
* დაუშვებელია ქვეგრანტების გაცემა ან კონსორციუმის პარტნიორული ურთიერთობები, რომლებშიც ყალიბდება სახელშეკრულებო მექანიზმი ძირითადი გრანტის მიმღებისაგან სხვა ორგანიზაციაზე თანხების გადაცემის მიზნით საგრანტო საქმიანობის ნაწილის განსახორციელებლად.
* ნებადართულია საკონსულტაციო ხელშეკრულებები ფიზიკურ პირებსა და მომსახურების კონტრაქტები მოვაჭრეებთან ან სერვისების მიმწოდებლებთან.
* საგრანტო თანხა არ ითვალისწინებს რაიმე საქონლის და/ან სერვისის ანაზღაურებას, რომელიც იყენებს ტელეკომუნიკაციისა და ვიდეო თვალთვალის პროდუქტებს შემდეგი კომპანიებისგან: Huawei Technologies Company, ZTE Corporation, Hytera Communications Corporation, Hangzhou Hikvision Digital Technology Company, ან Dahua Technology Company, ან მათი ნებისმიერი ფილიალი ან შვილობილი კომპანიისგან, 2 CFR 200.216-ის შესაბამისად.

### 6. პროექტის მონაწილეთა დაცვის მექანიზმები

USAID მოუწოდებს ყველა დასაქმებულსა და პარტნიორს, დაიცვან „ზიანის მიუყენლობის“ პრინციპი და გაითვალისწინონ ყოვლისმომცველი და ეფექტიანი დაცვის რეჟიმი ყველა პროგრამასა და აქტივობაში. USAID-ის განსაზღვრებით, დაცვის მექანიზმები გულისხმობს პრევენციის, დაცვისა და ორგანიზაციული სამართლიანობის ღონისძიებების განხორციელებას იმ მოსახლეობისთვის, რომელიც შესაძლოა იმყოფებოდეს ზიანის მიყენების მომეტებული რისკის ქვეშ. ამგვარი ზიანი მოიცავს სექსუალურ ექსპლუატაციასა და ძალადობას, ბავშვებზე ძალადობას, ექსპლუატაციასა და უგულებელყოფას, ადამიანებით ვაჭრობას (ტრეფიკინგი), თუმცა მხოლოდ ამით არ შემოიფარგლება. წარმატების შემთხვევაში გრანტის ყველა მიმღები, მიუხედავად მისი ფინანსური ოდენობისა, პასუხისმგებელია სამართლებრივი დაცვის არსებული მოთხოვნების სათანადოდ შემოწმებასა და დაცვაზე, დაცვის ჩარჩოების ინტეგრირებაზე პროგრამებსა და აქტივობებში, და პატივისცემის, ინკლუზიური და უსაფრთხო გარემოს ხელშეწყობაზე თავიანთ პროგრამებსა და სამუშაო ადგილებზე.

USAID-ის პოლიტიკის შესახებ დამატებითი ინფორმაცია შეგიძლიათ იხილოთ ბმულზე: [[Responsibility, Safeguarding, and Compliance | U.S. Agency for International Development (usaid.gov).](https://www.usaid.gov/safeguarding-and-compliance)](https://www.usaid.gov/safeguarding-and-compliance) (პასუხისმგებლობა, დაცვა და ორგანიზაციული სამართლიანობა, აშშ-ის საერთაშორისო განვითარების სააგენტო).

### 7. ბრენდინგის სტრატეგია და მარკირების გეგმა

განმცხადებლებმა უნდა დაიცვან USAID-ის მიერ დაფინანსებული დახმარებით ფარგლებში მარკირებისა და საჯარო კომუნიკაციის მოთხოვნები, რომელთა თანახმადაც, ყველა პროგრამაში, აქტივობაში, საჯარო გზავნილსა და საქონელზე, რომლებსაც USAID ნაწილობრივ ან სრულად აფინანსებს გრანტის ან ქვეგრანტის ფარგლებში, სათანადოდ იყოს აღნიშნული USAID-ის იდენტიფიკატორი.

წარმატებულმა განმცხადებლებმა უნდა წარმოადგინონ ბრენდინგის სტრატეგია და მარკირების გეგმა; ეს ***არ მოითხოვება*** კონცეფციის დოკუმენტის ან სრული განაცხადის შემოტანის ეტაპზე. თუმცა მიზანშეწონილია, რომ განმცხადებლებმა, რომლებიც გადავიდნენ სრული განაცხადის შემოტანის მეორე ეტაპზე, წარმოადგინონ ბრენდინგის სტრატეგია და მარკირების გეგმა. განმცხადებელი, რომელიც აღნიშნულ გეგმას არ ასახავს სრულ განაცხადში, არ დაისჯება შეფასების პროცესში, თუმცა უნდა აცნობიერებდეს, რომ წარმატების შემთხვევაში შესაბამისი ბრენდინგის სტრატეგიისა და მარკირების გეგმის წარმოდგენა იქნება ნებისმიერი გრანტის მიღების წინაპირობა. იმის გამო, რომ USAID-ის ბრენდინგისა და მარკირების მოთხოვნები ხარჯებს უკავშირდება, ასეთი ხარჯები უნდა აისახოს განაცხადის ბიუჯეტში იმ შემთხვევაშიც, თუ განმცხადებელი არ წარმოადგენს გეგმას.

განმცხადებლებს შეუძლიათ დამატებითი ინფორმაციის მოძიება შემდეგ ბმულებზე: [ADS 303mab, Standard Provisions for Non-US Nongovernmental Organizations](http://www.usaid.gov/ads/policy/300/303mab) (არასამთავრო ორგანიზაციებისათვის ფიქსირებული ოდენობის გრანტის გაცემის სტანდარტული დებულებები) და [ADS 320, Branding and Marking](http://www.usaid.gov/ads/policy/300/320) (ბრენდინგი და მარკირება).

### 8. გენდერული საკითხების ინტეგრაცია

ყველა წარმატებული გრანტის პროგრამის დიზაინი უნდა ითვალისწინებდეს გენდერულ საკითხებს. სასურველია, განაცხადების შემუშავების პროცესში განმცხადებლებმა გადახედონ USAID-ის 2023 წლის გენდერული თანასწორობისა და ქალთა გაძლიერების პოლიტიკას. თუ განაცხადი შეირჩევა გრანტის მისაღებად, USAID-ის ადგილობრივი თვითმმართველობის პროგრამამ შეიძლება მოითხოვოს ცვლილებების შეტანა პროგრამის დიზაინში, რათა გრანტის განხორციელების პროცესში უზრუნველყოფილი იქნეს USAID-ის პრიორიტეტები გენდერული თანასწორობისა და ქალთა გაძლიერების შესახებ.

### 9. ანგარიშგების მოთხოვნები

როგორც გრანტის გაცემის პირობა, ყველა გრანტის მიმღებს მოეთხოვება პროგრამული და ფინანსური ანგარიშების წარმოდგენა რეგულარულად, როგორც ეს მითითებულია საგრანტო ხელშეკრულებაში. ანგარიშების სიხშირე და ტიპი დამოკიდებულია მრავალ ფაქტორზე, რაც განხილული იქნება ორგანიზაციასთან გრანტის გაცემამდე.

**ნაწილი 3. ინფორმაცია განაცხადის დაშვებადობის კრიტერიუმების შესახებ**

**1. უფლებამოსილი განმცხადებლები**

USAID-ის ადგილობრივი თვითმმართველობის პროგრამა მოუწოდებს კონცეფციის დოკუმენტების წარმოდგენას შემდეგი ტიპის უფლებამოსილ სამოქალაქო საზოგადოების აქტორებს:

* სამოქალაქო საზოგადოების ორგანიზაციები
* სათემო ორგანიზაციები
* კერძო სექტორის ორგანიზაციები
* ასოციაციები (ბიზნეს ასოციაციების ჩათვლით)
* არაფორმალური საინიციატივო ჯგუფები[[7]](#footnote-7), როგორიცაა: სამოქალაქო აქტივისტები, მშობელთა ჯგუფები, ახალგაზრდული ჯგუფები და ა.შ., რომლებსაც სურთ, გავლენა მოახდინონ პოზიტიურ ცვლილებებზე, სულ მცირე, ერთ მიზნობრივ მუნიციპალიტეტში.

განმცხადებლები უნდა ახორციელებდნენ კანონიერ საქმიანობას მიზნობრივ რეგიონებში საქართველოს კანონმდებლობის შესაბამისად. განმცხადებელი ვალდებულია, ჩართოს, **სულ მცირე, ერთი** სამოქალაქო საზოგადოების აქტორი, რომელიც საქმიანობს თითოეულ მიზნობრივ მუნიციპალიტეტში, რაც ასახული უნდა იყოს კონცეფციის დოკუმენტში.

გარდა ამისა, USAID-ის ადგილობრივი თვითმმართველობის პროგრამა შეაფასებს გრანტის პოტენციურ მიმღებს გრანტის გაცემის წინასწარი კითხვარის მეშვეობით, რათა დარწმუნდეს, რომ განმცხადებელი შეინარჩუნებს საგრანტო საქმიანობის განსახორციელებლად საჭირო შესაძლებლობებს. განაცხადების წარმოდგენას მოვუწოდებთ იმ ორგანიზაციებს, რომლებსაც წარსულში არ მიუღიათ USAID-ის დაფინანსება. უფლებამოსილმა განმცხადებელმა უნდა დაამტკიცოს, რომ

* შეუძლია საქმიანობის განხორციელება საქართველოში;
* სარგებლობს კარგი რეპუტაციით საქართველოში ყველა სამოქალაქო და ფისკალური ორგანოს წინაშე;
* ხელს მოაწერს შესაბამის გარანტიებსა და სერთიფიკატებს; და

დარეგისტრირებულია ან აქვს დარეგისტრირების სურვილი ორგანიზაციის უნიკალური იდენტიფიკატორის (Unique Entity Identification) მისაღებად.

**2. არაუფლებამოსილი განმცხადებლები**

შემდეგი ორგანიზაციები **არ** ექვემდებარებიან USAID-ის ადგილობრივი თვითმმართველობის პროგრამის საგრანტო დაფინანსებას:

* პოლიტიკური პარტიები, მათი შვილობილი კომპანიები ან ფილიალები;
* ნებისმიერი სამთავრობო ორგანიზაცია, როგორც ამას განსაზღვრავს ADS 220;[[8]](#footnote-8)
* ორგანიზაციები, რომელთა წინააღმდეგ მოქმედებს აქტიური შეზღუდვები გრანტის მართვის სისტემაში (SAM) [[9]](#footnote-9), სპეციალურად განსაზღვრული მოქალაქეებისა და ბლოკირებული პირების (SDNBP) სიაში, რომელსაც აწარმოებს აშშ-ის სახაზინო დეპარტამენტის საგარეო აქტივების კონტროლის ოფისი (OFAC)[[10]](#footnote-10), ან გაეროს სიებში (UN 1267)[[11]](#footnote-11);
* ორგანიზაციები, რომლებიც ხელს უწყობენ ან ეწევიან უკანონო ან ანტიდემოკრატიულ საქმიანობას;
* რელიგიური ორგანიზაციები[[12]](#footnote-12), რომლებიც არ შეესაბამება 2002 წლის დეკემბრის #13279 აღმასრულებელ ბრძანებას სათემო რელიგიული ორგანიზაციების თანაბარი სამართლებრივი დაცვის შესახებ ([Executive Order 13279, Equal Protection for the Laws of Faith-based Community Organizations (December 2002)](chrome-extension://efaidnbmnnnibpcajpcglclefindmkaj/https:/www.govinfo.gov/content/pkg/FR-2002-12-16/pdf/02-31831.pdf)) და USAID-ის პროგრამებში რელიგიური ორგანიზაციების მონაწილეობის შესახებ ფედერაციული რეგულაციების კოდექსს ([22 CFR 205, Participation by Religious Organizations in USAID Programs](https://ecfr.io/Title-22/Section-205.1)).
* ორგანიზაციები, რომლებსაც ჩამოერთვათ ან შეჩერებული აქვთ შეერთებული შტატების მთავრობისგან დაფინანსების მიღების უფლება;
* საერთაშორისო საჯარო ორგანიზაციები; და
* ნებისმიერი ორგანიზაცია, რომელიც არ არის დამტკიცებული USAID-ის მიერ; და

ორგანიზაციები, რომლებიც არ არიან კანონიერად რეგისტრირებული და დაფუძნებული [პროექტის განხორციელების ქვეყანაში].

**3. დაუშვებელი საქმიანობა**

პროექტით [აკრონიმი] არ დაფინანსდება შემდეგი სახის აქტივობები:

* მშენებლობა[[13]](#footnote-13) და შეკეთება, გარემონტება, შეცვლა და გარემონტება,[[14]](#footnote-14) როგორც ამას ითვალისწინებს [ADS 303maw](https://www.usaid.gov/sites/default/files/documents/1868/303maw.pdf);
* აქტივობები, რომლებიც იმეორებს აშშ-ის მთავრობის მიერ მხარდაჭერილი სხვა პროგრამებით ან სხვა ორგანიზაციების მიერ განხორციელებული პროგრამებით გათვალისწინებულ აქტივობებს პროექტის მიზნობრივ რეგიონებში;
* აქტივობები, რომლებიც არ შეესაბამება ადამიანის უფლებათა საერთაშორისო სტანდარტებს ან რასობრივი და ეთნიკური ტოლერანტობისა და ჰარმონიის დემოკრატიულ მიზნებს;
* ცერემონიები, წვეულებები, დღესასწაულები ან „წარმომადგენლობითი“ ხარჯები, იმათ გარდა, რომლებიც გათვალისწინებულია გრანტით (მაგალითად, გახსნის ცერემონიები), რათა ხელი შეუწყოს USAID-ის ხილვადობას იმ თემებში, რომელთა მხარდაჭერასაც ცდილობს USAID;
* არანებაყოფლობითი სტერილიზაციის პროგრამები;
* აბორტთან დაკავშირებული საქმიანობა და აბორტთან დაკავშირებული ბიოსამედიცინო კვლევა;
* აქტივობები, რომლებიც სცილდება კონტრაქტის ფარგლებს ან/და არ არის მოწონებული USAID-ის მიერ.

## ნაწილი 4. ინფორმაცია განაცხადის წარდგენის შესახებ

### მითითებები

გთხოვთ, ყურადღებით წაიკითხოთ შემდეგი მითითებები და გაეცნოთ განაცხადების წარდგენასთან დაკავშირებული მოთხოვნები.

განაცხადი ელექტრონული ფორმატით უნდა გაეგზავნოს USAID-ის ადგილობრივი თვითმმართველობის პროგრამის გრანტების მენეჯერს ელექტრონული ფოსტის მეშვეობით შემდეგ მისამართზე: [GeorgiaLGP.Opportunities@tetratech.com](mailto:GeorgiaLGP.Opportunities@tetratech.com). სრული განაცხადი მოიცავს თხრობითი (ნარატიული) განაცხადის ერთ ფაილს Microsoft Word-ის ან PDF-ის ფორმატით. ერთ ორგანიზაციას შეუძლია მხოლოდ ერთი კონცეფციის დოკუმენტის წარდგენა.

უფლებამოსილმა განმცხადებლებმა უნდა წარმოადგინონ კონცეფციის დოკუმენტი „A“ დანართში მოცემული ფორმატის მიხედვით. კონცეფციის დოკუმენტები არ უნდა აღემატებოდეს (5) ხუთ გვერდს (თავფურცლის გარეშე), რომლებიც დაწერილია ერთიანი ინტერვალით, და უნდა შეიცავდეს „A“ დანართში მოთხოვნილ ინფორმაციას. კონცეფციის დოკუმენტები წარმოდგენილი უნდა იყოს ქვემოთ მოცემული ფორმატის გამოყენებით; კონცეფციის დოკუმენტები, რომლებიც არ შეესაბამება აღნიშნულ ფორმატს, არ შეფასდება:

* 1. დაწერილი უნდა იყოს **ინგლისურ ან ქართულ ენაზე;**
  2. შრიფტი უნდა იყოს **Times New Roman/Sylfaen**;
  3. შრიფტის ზომა უნდა იყოს **11**;
  4. ქაღალდის ზომა უნდა იყოს **A4** (8.27’ X 11.69’);
  5. მინდვრების ზომა უნდა იყოს **1”** გვერდის ოთხივე მხარეს.

### განაცხადის წარდგენის თარიღი და დრო:

კონცეფციის დოკუმენტების წარდგენის ვადა: განაცხადების მიღებაზე მოთხოვნის (RFA-019) გამოქვეყნების დღიდან - 8 აგვისტო - 15 სექტემბერის ჩათვლით.

კონცეფციის დოკუმენტები არ მიიღება კონცეფციის დოკუმენტების წარდგენის ვადის ამოწურვის შემდეგ.

### საკონტაქტო პირი განაცხადების წარსადგენად:

კითხვები და კონცეფციის დოკუმენტები უნდა გაიგზავნოს ელექტრონულად ინგლისურ ან ქართულ ენაზე შემდეგ მისამართზე:

ადრესატი: USAID-ის ადგილობრივი თვითმმართველობის პროგრამის გრანტების მენეჯერი; ელ. ფოსტის მისამართი: [GeorgiaLGP.Opportunities@tetratech.com](mailto:GeorgiaLGP.Opportunities@tetratech.com)

**გთხოვთ, განაცხადის წარდგენის დროს ელ. ფოსტის სათაურის ველში ჩასვათ შემდეგი ტექსტი: RFA-019-თქვენი ორგანიზაციის სახელი“ (მაგალითად: USAID-ის ადგილობრივი თვითმმართველობის პროგრამა-RFA-019-Tetra Tech).**

**\*\*\*\*\* ეთიკური და საქმიანი ქცევის მოთხოვნები \*\*\*\*\***

USAID-ის ადგილობრივი თვითმმართველობის პროგრამა და Tetra Tech ARD არ შეიწყნარებენ არანაირ ქმედებას, რომელიც შეიძლება ჩაითვალოს, რომ ხელს უწყობს ან გამოავლენს ინტერესთა კონფლიქტს ან კორუფციას. USAID-ის ადგილობრივი თვითმმართველობის პროგრამისა და Tetra Tech ARD-ის თანამშრომლებსა და წარმომადგენლებს მკაცრად ეკრძალებათ, მოითხოვონ ან მიიღონ რაიმე თანხა, ანაზღაურება, საკომისიო, კრედიტი, საჩუქარი, ნობათი, ღირებული ნივთი ან კომპენსაცია ამჟამინდელი ან პოტენციური გრანტის მიმღებისგან ბიზნესის ან საგრანტო დაფინანსების სანაცვლოდ ან ჯილდოს სახით.

გთხოვთ, გაითვალისწინოთ, რომ განაცხადების მიღების მოთხოვნაზე (RFA) პასუხის გაგზავნით განმცხადებელი აღიარებს, რომ USAID არ არის ამ შუამდგომლობის მხარე და, რომ განმცხადებელი თანახმაა, ნებისმიერი პრობლემის თაობაზე მიმართოს - წერილობითი ფორმით, სრულყოფილი დასაბუთებით - Tetra Tech ARD-ს, რადგან USAID არ განიხილავს პრეტენზიებს განმახორციელებელი პარტნიორების მიერ ჩატარებულ საგრანტო შესაძლებლობებთან დაკავშირებით. Tetra Tech ARD შეისწავლის ნებისმიერ ასეთ ბრალდებას და მიიღებს შესაბამის ზომებს ნებისმიერი არაეთიკური ქცევის ან აკრძალული ქმედებების აღმოფხვრის, გამოსწორების, შერბილების, შეტყობინების ან სხვაგვარად გადაჭრის მიზნით, USAID-ის მოთხოვნების შესაბამისად.

განაცხადების მიღების მოთხოვნაზე პასუხის წარდგენისას განმცხადებლებმა უნდა დაადასტურონ, რომ უშუალოდ მონაწილეობდნენ მის მომზადებაში, რომ ყველა წარმოდგენილი ინფორმაცია არის აქტუალური, სრული და ზუსტი და საჭიროა მიზნობრივი მოსახლეობის საჭიროებების ეფექტიანად და ეფექტურად დასაკმაყოფილებლად, და წარმოადგინონ ინფორმაცია ინტერესთა ნებისმიერი არსებული ან პოტენციური კონფლიქტის თაობაზე USAID-თან ან USAID-ის ადგილობრივი თვითმმართველობის პროგრამის წარმომადგენელთან, რომელიც მონაწილობას განაცხადების მიღების მოთხოვნის პროცესში.

გთხოვთ, აღნიშნულ ინფორმაციასთან დაკავშირებით ნებისმიერი კითხვის ან პრობლემის, ან ნებიემიერი შესაძლო დარღვევის თაობაზე შეტყობინების მიზნით დაუკავშირდეთ: [GeorgiaLGP.Opportunities@tetratech.com](mailto:GeorgiaLGP.Opportunities@tetratech.com)-ს.

## ნაწილი 5. ინფორმაცია განაცხადის განხილვის შესახებ

### პირველადი შემოწმება (სკრინინგი)

განაცხადების მიღების ვადის ამოწურვის შემდეგ USAID-ის ადგილობრივი თვითმმართველობის პროგრამის გრანტების მენეჯერი გახსნის ყველა წარმოდგენილ განაცხადს და ჩაატარებს პირველად შემოწმებას იმის დასადგენად, თუ რომელი განაცხადი გადადის შემდეგ ეტაპზე. ნებისმიერ ქვემოთ მოცემულ კითხვაზე „არა“ პასუხი გამოიწვევს დისკვაფილიკაციას.

* განმცხადებელმა წარმოადგინა კონცეფციის დოკუმენტი, რომელიც შევსებულია მიწოდებული ფორმატის გამოყენებით და აკმაყოფილებს გვერდის სიგრძისა და ფორმატირების მოთხოვნებს.
* განმცხადებელი არის იურიდიულად რეგისტრირებული სუბიექტი, რომელიც აკმაყოფილებს განაცხადის წარდგენის უფლებამოსილებასთან დაკავშირებით ზემოთ განხილულ კრიტერიუმებს.
* განმცხადებელი უარყოფითად არ მოიხსენიება SAM-ის, OFAC-ის ან UN 1267-ის სიებში.

### შეფასების კრიტერიუმები

კონცეფციის ყველა დოკუმენტი, რომლებიც გაივლის პირველად შემოწმებას, შეფასდება USAID-ის ადგილობრივი თვითმმართველობის პროგრამის მიერ წერილობით, შეფასების შემდეგ კრიტერიუმებზე დაყრდნობით:

**პრობლემის ანალიზი: 20 ქულა**

*წარმოჩენილი და ახსნილია პრობლემა და მისი გავლენა ადამიანების სხვადასხვა ჯგუფებზე, პროექტი დასაბუთებულია.*

* იდენტიფიცირებულია გამოვლენილი პრობლემების ძირითადი შეზღუდვები/ დაბრკოლებები და მათი სიმწვავე, როგორც ეს შეფასებულია თემის წევრების ან დარგის სპეციალისტების მიერ.
* განხილულია, თუ რა უარყოფით გავლენას ახდენს აღნიშნული პრობლემები სხვადასხვა მოწყვლად ჯგუფებზე.
* განხილულია, თუ რა უარყოფით გავლენას ახდენს აღნიშნული პრობლემები თემის წევრების ყოველდღიურ ცხოვრებაზე.
* განხილული პრობლემები ეყრდნობა მტკიცებულებებს, რომლებიც ეფუძნება ინფორმაციის სანდრო წყაროს, მათ შორის, კვლევას *„მოქალაქეთა დამოკიდებულება მუნიციპალური საქმიანობისა და სერვისების მიმართ*“*[[15]](#footnote-15)*.

**გეოგრაფიული არეალი: 5 ქულა**

* პროექტი ფარავს ორ ან მეტ მიზნობრივ მუნიციპალიტეტს.

**მიზანი და ამოცანები: 8 ქულა**

*პროექტის გაცხადებული მიზანი და ამოცანები ხელს უწყობს პრობლემის რეალისტურ და პრაქტიკულ მოგვარებას და, საბოლოო ჯამში, ხელს უწყობს USAID-ის ადგილობრივი თვითმმართველობის პროგრამის ამოცანების შესრულებას.*

* მიზანი და ამოცანები ორიენტირებულია გამოვლენილი პრობლემების მოგვარებაზე.
* მიზანი და ამოცანები არის მიღწევადი და განხორციელებადი ხელმისაწვდომი რესურსებისა და ვადების გათვალისწინებით.

**პროექტის აქტივობები:** **30 ქულა**

*ჩამოთვლილი აქტივობები არის ლოგიკური, თანმიმდევრული, ურთიერთდაკავშირებული და განაპირობებს პროექტის მიზნისა და ამოცანების მიღწევას.*

* აქტივობები ეფუძნება ინოვაციებსა და/ან საუკეთესო პრაქტიკას ამ სფეროში.
* აქტივობები ხელს უწყობს გაცხადებული მიზნისა და ამოცანების მიღწევას.
* აქტივობები ითვალისწინებს როგორც გამოვლენილ პრობლემებს, ასევე მოწყვლადი ჯგუფების საჭიროებებს.
* აქტივობები დალაგებულია ლოგიკურად და თანმიმდევრულად, რაც მაქსიმალურად ზრდის მათ ეფექტიანობას.
* განხილულია აქტივობები ადგილობრივ დონეზე გადაწყვეტილების მიღების პროცესში ეფექტიანი მონაწილეობისათვის.

**მოწყვლადი ჯგუფების ჩართულობა: 9 ქულა**

*ითვალისწინებს ყოვლისმომცველ და ინკლუზიურ სტრატეგიას სხვადასხვა გამოცდილების მქონე ბენეფიცარების ჩართულობისათვის:*

* იდენტიფიცირებულია მოწყვლადი ჯგუფები, რომლებსაც პროექტი მოუტანს სარგებელს.
* შეფასებულია იმ მოწყვლადი ჯგუფების სავარაუდო რაოდენობები, რომლებსაც პროექტი მოუტანს სარგებელს.
* მოცემულია მოწყვლადი ჯგუფების მხრიდან უკუკავშირის მიღების გზები, რაც უზრუნველყოფს მათი საჭიროებებისა და პერსპექტივების გათვალისწინებას ადგილობრივ დონეზე გადაწყვეტილების მიღების პროცესში.

**მოქალაქეთა ჩართულობის მექანიზმ(ებ)ის აღწერა[[16]](#footnote-16): 10 ქულა**

*ითვალისწინებს მექანიზმებს, რომლებიც მაქსიმალურად შეუწყობს ხელს მოქალაქეთა მონაწილეობას, უკუკავშირსა და გადაწყვეტილების მიღების პროცესს.*

* გამოყენებულია მოქალაქეთა ჩართულობის არსებული და ინოვაციური მექანიზმები, რომლებიც მაქსიმალურად გაზრდის მოქალაქეთა მონაწილეობასა და უკუკავშირს პროექტის განხორციელების პროცესში.
* მოქალაქეების ჩართულობის კონკრეტული მექანიზმების არჩევის საფუძველი დასაბუთებულია.

**კომუნიკაციის/ხილვადობის სტრატეგია: 8 ქულა**

*გვთავაზობს ეფექტიან საკომუნიკაციო სტრატეგიებსა და მექანიზმებს წარმატებული კომუნიკაციის უზრუნველსაყოფად* [*“დეცენტრალიზაციისა და კარგი მმართველობის საკომუნიკაციო სტრატეგიის“*](https://drive.google.com/drive/folders/1Y6zmBKfpUMuYCoukK3PQfEoIYoF5h_IA?usp=sharing) *შესაბამისად.*

* იდენტიფიცირებულია საკომუნიკაციო/ხილვადობის აქტივობები და ჩამოყალიბებულია ძირითადი გზავნილები, რომლებიც უნდა მიეწოდოს მიზნობრივ აუდიტორიას.
* მიზნობრივი აუდიტორიისათვის ძირითადი გზავნილების მიწოდების არხები და ტაქტიკა ლოგიკური და მრავალფეროვანია.

**პროექტის გუნდის შესაძლებლობები: 10 ქულა**

*პროექტის გუნდის აღწერა. რა როლი ეკისრება პერსონალს პროექტში და რა შესაძლებლობები/გამოცდილება აქვს მათ, რაც პროექტს წარმატების მიღწევაში დაეხმარება.*

* განმცხადებელმა დაადასტურა პროექტის განხორციელების შესაძლებლობა.
* ძირითადი პერსონალის როლი პროექტში ადეკვატურია.

# 

# დანართი B: გრანტის გაცემის წინასწარი პირობები და დებულებები

**ინტერესთა კონფლიქტის პირობა (აგვისტო 2018)**

a. პირად ინტერესთა კონფლიქტი

1. ინტერესთა კონფლიქტი არსებობს ან იკვეთება მაშინ, როდესაც განმცხადებელ ორგანიზაციას ან ორგანიზაციის თანამშრომელს აქვს კავშირი პროექტის აკრონიმის ოფიციალურ პირთან, რომელიც მონაწილეობს საგრანტო კონკურსის გადაწყვეტილების მიღების პროცესში, რამაც შესაძლოა გავლენა იქონიოს პროექტის აკრონიმის ოფიციალური პირის მიუკერძოებლობაზე. ტერმინი „ინტერესთა კონფლიქტი“ მოიცავს ისეთ სიტუაციას, როდესაც ფინანსური ან სხვა პირადი გამორჩენის გამო შეიძლება ზიანი მიადგეს ან ჩანდეს, რომ მიადგება ზიანი USAID-ის/პროექტის აკრონიმის თანამშრომლის ან გრანტის მიმღების თანამშრომლის ვალდებულებებსა და მოვალეობებს.

2. განმცხადებელი ვალდებულია, მიუთითოს ინტერესთა კონფლიქტის თაობაზე კონცეფციის დოკუმენტის ან განაცხადის წარდგენისას. თუ განმცხადებლისათვის ცნობილი გახდება ინტერესთა მანამდე უცნობი კონფლიქტის შესახებ განაცხადის წარდგენის შემდეგ, განმცხადებელმა უნდა აცნობოს ინტერესთა კონფლიქტის თაობაზე პროექტის აკრონიმის გრანტების მენეჯერს ამ გარემოების აღმოჩენიდან არა უგვიანეს ათი (10) კალენდარული დღისა.

b. ორგანიზაციულ ინტერესთა კონფლიქტი

განმცხადებელმა უნდა აცნობოს USAID-ს/პროექტის აკრონიმს ინტერესთა ნებისმიერი არსებული ან პოტენციური კონფლიქტის შესახებ, რომლის შესახებაც მისთვის ცნობილი გახდა და რამაც შესაძლოა განმცხადებელს არასამართლიანი საკონკურენტო უპირატესობა მიანიჭოს ფინანსური დახმარების საგრანტო კონკურსის პროცესში. არასამართლიანი საკონკურენტო უპირატესობის მაგალითები მოიცავს, მაგრამ არ შემოიფარგლება მხოლოდ იმ სიტუაციებით, როდესაც განმცხადებელმა ან განმცხადებლის თანამშრომელმა მიიღო წვდომა არასაჯარო ინფორმაციაზე ფედერალური დახმარების დაფინანსების შესაძლებლობის შესახებ, ან განმცხადებელი ან განმცხადებლის თანამშრომელი არსებითად იყო ჩართული ფედერალური დახმარების დაფინანსების შესაძლებლობის მომზადების პროცესში. USAID/პროექტის აკრონიმი დაუყოვნებლივ გაატარებს შესაბამისი ზომებს განმცხადებლისგან ასეთი შეტყობინების მიღებისთანავე.

**(დებულების დასასრული)**

**(განაცხების წარდგენის მოთხოვნის პირველი ეტაპის დასასრული)**

1. USAID-ის ადგილობრივი თვითმმართველობის პროგრამის განსაზღვრებით, სამოქალაქო საზოგადოების აქტორებში იგულისხმება: სამოქალაქო საზოგადოების ორგანიზაციები, თემში დაფუძნებული ორგანიზაციები, ასოციაციები (მათ შორის, ბიზნეს ასოციაციები) და ადგილობრივი საინიციატივო ჯგუფები, როგორიცაა: მშობელთა ჯგუფები, სამოქალაქო აქტივისტები, ახალგაზრდების ჯგუფები და ა.შ., რომლებსაც სურთ თავიანთ თემებში პოზიტიურ ცვლილებებზე გავლენის მოხდენა. [↑](#footnote-ref-1)
2. დეტალური ინფორმაცია აღნიშნული პროგრამების შესახებ შეგიძლიათ იხილოთ შემდეგ ბმულზე: <https://www.usaid.gov/georgia/our-programs> [↑](#footnote-ref-2)
3. ინფორმაციის თავისუფლების განვითარების ინსტიტუტი (IDFI), 2023. “საჯარო ინფორმაციაზე ხელმისაწვდომობის მკვეთრი ვარდნა”: <https://idfi.ge/en/sharp_decline_in_access_to_public_information> [↑](#footnote-ref-3)
4. ინფორმაციის თავისუფლების განვითარების ინსტიტუტი (IDFI), 2023. “მუნიციპალიტეტების მიერ დაფუძნებული იურიდიული პირების დაფინანსება და ბიუროკრატია”: <https://idfi.ge/en/financing_and_bureaucracy_of_legal_entities_established_by_municipalities> [↑](#footnote-ref-4)
5. სახელმწიფო სამსახურის აუდიტი. 2021. [“Report on human resource management in NNLEs”](https://sao.ge/ka/%E1%83%9B%E1%83%A3%E1%83%9C%E1%83%98%E1%83%AA%E1%83%98%E1%83%9E%E1%83%90%E1%83%9A%E1%83%98%E1%83%A2%E1%83%94%E1%83%A2%E1%83%94%E1%83%91%E1%83%98%E1%83%A1-%E1%83%9B%E1%83%98%E1%83%94%E1%83%A0-%E1%83%93%E1%83%90%E1%83%A4%E1%83%A3%E1%83%AB%E1%83%9C%E1%83%942021123110226148ka.html) [↑](#footnote-ref-5)
6. მოგება არის ნებისმიერი ოდენობის თანხა, რომელიც აღემატება გამოყოფილ პირდაპირ და არაპირდაპირ ხარჯებს. კომერციულმა ორგანიზაციებმა უნდა დაადასტურონ, როგორც გრანტის მიღების პირობა, რომ შემოთავაზებული საგრანტო ბიუჯეტი არ შეიცავს რაიმე თანხას საგრანტო საქმიანობის წარმატებით განხორციელებისთვის საჭირო გათვალისწინებულ პირდაპირ და არაპირდაპირ ხარჯებზე დამატებით, და, რომ პროექტი გააანალიზებს ყველა ხარჯს, რათა დარწმუნდეს, რომ ისინი დასაშვები, გონივრული და აუცილებელია საგრანტო საქმიანობისთვის. ეს აკრძალვა არ ვრცელდება გრანტის მიმღების მიერ საგრანტო აქტივობების მიღმა ან გრანტის დასრულების ვადის შემდეგ გამომუშავებულ მოგებაზე ან აქტივობების შედეგად მიღებულ შემოსავალზე. [↑](#footnote-ref-6)
7. თუ არაფორმალური საინიციატივო ჯგუფები საგრანტო კონკურსის მეორე ეტაპს წარმატებით გადალახავენ, მათ მოეთხოვებათ დარეგისტრირდნენ ერთ-ერთ ფორმის იურიდიულ პირად, რაც ზემოთ არის აღნიშნული. [↑](#footnote-ref-7)
8. „ორმხრივი საგარეო დახმარების მიმღები ქვეყნის სახელმწიფო ადმინისტრაციის სისტემის სამსახური, ორგანიზაცია ან ორგანო ნებისმიერ დონეზე (სამინისტრო, დეპარტამენტი, სააგენტო, სამსახური, რაიონი ან მუნიციპალიტეტი), რომელიც ახორციელებს USAID-ის მიერ პარტნიორი მთავრობის საჯარო ფინანსების მართვის სისტემისთვის პირდაპირ გაცემული თანხების შედეგად დაფინანსებულ ან ერთობლივი პროგრამით გათვალისწინებულ აქტივობებს.“ (ADS 220). [↑](#footnote-ref-8)
9. https://sam.gov/search/?page=1&pageSize=25&sort=-modifiedDate&sfm%5BsimpleSearch%5D%5BkeywordRadio%5D=ALL&sfm%5Bstatus%5D%5Bis\_active%5D=true [↑](#footnote-ref-9)
10. ეს სია შეიძლება განთავსდეს შემდეგ მისამართზე: https://sanctionssearch.ofac.treas.gov/. [↑](#footnote-ref-10)
11. ეს სია შეიძლება განთავსდეს შემდეგ მისამართზე: https://scsanctions.un.org/search/. [↑](#footnote-ref-11)
12. რელიგიურ ორგანიზაციას აქვს ისეთივე უფლებამოსილება, როგორც სხვა ნებისმიერ ორგანიზაციას, და ექვემდებარება ფედერალური კანონმდებლობის დაცვასა და მოთხოვნებს. [↑](#footnote-ref-12)
13. შენობების, ნაგებობების ან სხვა უძრავი ქონების მშენებლობა, შეცვლა ან შეკეთება (მათ შორის, გრუნტის ამოღება და გათხრა) და ითვალისწინებს, შეზღუდვების გარეშე, გაუმჯობესებას, განახლებას, შეცვლასა და რემონტს. ეს ტერმინი, შეზღუდვების გარეშე, მოიცავს გზებს, ელექტროსადგურებს, შენობებს, ხიდებს, წყლის გამწმენდ ობიექტებს და ვერტიკალურ კონსტრუქციებს. [↑](#footnote-ref-13)
14. არსებული ქონების ნებისმიერი გაუმჯობესება ან ცვლილება, რაც იძლევა მისი გამოყენების გაგრძელების ან უფრო ეფექტიანად გამოყენებას საშუალებას თავისი დანიშნულებით (რემონტი) ან სხვა დანიშნულებით ან ფუნქციით (რეკონსტრუქცია). გაუმჯობესება ასევე მოიცავს ძირითადი მექანიკური, ელექტრო ან სხვა სამშენებლო სისტემების გაუმჯობესებას ან განახლებას. არ მოიცავს არაკონსტრუქციულ, კოსმეტიკურ სამუშაოებს, სანტექნიკის ან მილების გამოცვლას, რაც გავლენას არ ახდენს კონსტრუქციულ ელემენტებზე, და არამზიდ კედლებსა და მოწყობილობებს (მაგ., თაროები, ნიშნები, განათება და ა.შ.). [↑](#footnote-ref-14)
15. ACT. 2023, [*“მოქალაქეთა დამოკიდებულება მუნიციპალური საქმიანობისა და სერვისების მიმართs“,*](https://drive.google.com/drive/folders/1zMqDVXEc0xmLHpayESb8dDdPiW34q81Y?usp=sharing)USAID-ის ადგილობრივი თვითმმართველობის პროგრამა. [↑](#footnote-ref-15)
16. სხვადასხვა ინოვაციური და არსებული მექანიზმები შეგიძლიათ იხილოთ სახელმძღვანელოში[*"სამოქალაქო საზოგადოების ორგანიზაციების სახელმძღვანელო სამოქალაქო ჩართულობის შესახებ."*](https://chaertemartvashi.ge/files/Guidbook-CSA.pdf) *.* [↑](#footnote-ref-16)